Gauteng wil duisende in provinsie se bloed vir Covid-19 toets(Argieffoto: ANA) Die Gautengse departement van gesondheid begin binnekort met ŉ opname oor Covid-19-teenliggame onder inwoners om die omvang van die virus in die provinsie beter te probeer verstaan. Die departement sê sogenaamde teenliggaam- of seroprevalensie-opnames is ondersoeke wat gedoen word om vir teenliggaampies te toets om só die getal mense wat reeds Covid-19 opgedoen het, te bepaal. “Daar is baie mense in Gauteng wat moontlik Covid-19 opgedoen het, maar nooit as Covid-19-gevalle getel is nie omdat hulle nooit daarvoor getoets is nie. Die redes waarom hulle nie getoets is nie, is moontlik omdat hulle nie simptome van Covid-19 getoon het nie of nie voldoen het aan die kriteria om ŉ toets te ondergaan nie,” het Kwara Kekana, woordvoerder van die departement, gesê. Gesondheidswerkers gaan nou 3 500 huishoudings en 14 000 mense in die provinsie tussen November en Desember vir die toetse teiken. Die toets word gedoen deur ŉ naaldprik te doen. Bloeddruppels word dan in ŉ laboratorium ontleed. “Dit word gedoen om mense in die provinsie se bevolking te identifiseer wat teenliggame teen Covid-19 het. Teenliggaamtoetsuitslae kan inligting oor vorige infeksies onder mense uitwys wat geen simptome getoon het nie,” het Kekana gesê. Jacob Mamabolo, waarnemende LUR vir gesondheid in Gauteng, het gesê die studie is deurslaggewend in die provinsie se pogings om die verspreiding van die virus te stuit. “Om dít te doen het ons ŉ betreklik duidelike raming nodig van wie die infeksie opgedoen het, waar hulle gebaseer is, asook die trajek van die virus,” het hy gesê. “Wanneer ons hierdie inligting tot ons beskikking het, kan ons gepaste besluite – wat ook die departement se beperkte hulpbronne in ag neem – in reaksie op die pandemie neem.” Die departement het ŉ beroep op inwoners gedoen om die opname te steun en hul samewerking daarmee te gee. Die departement het ook die onderneming gegee dat alle inligting vertroulik hanteer sal word en dat die opname nie gebruik sal word om mense te dwing om in kwarantyn te gaan nie. “Gesondheidswerkers sal huishoudings net gedurende die dag besoek. Hulle sal uniforms dra, asook ŉ bewys van identiteit kan verskaf.” Die studie word in samewerking met die Mediese Navorsingsraad (MNR), die Universiteit van Pretoria (UP) en die Universiteit van die Witwatersrand (Wits) gedoen. Gauteng het teen Sondag 228 948 bevestigde gevalle van Covid-19 gehad. Altesaam 208 385 mense het reeds van die virus herstel. Die sterftesyfer in die provinsie weens Covid-19 staan tans op 4 828 en in hierdie stadium word 1 687 mense vir die siekte in hospitale in die provinsie behandel. Landwyd is meer as 4,8 miljoen toetse reeds vir Covid-19 gedoen. Die meeste toetse – teen Sondagaand was dit 62% – word in hierdie stadium egter in die private sektor gedoen. In die voorafgaande week is tot 77% van alle Covid-19-toetse in die private sektor gedoen.